Þorgeir Tryggvason , Toggi , mun sinna bókaumfjöllun fyrir Kjarnann fram að jólum en margar bækur eru að koma út þessa dagana . Jólabókaflóðið nær svo hámarki í desember . Höfundur : Þórarinn Eldjárn Fuglaþrugl og naflakrafl ( Með Sigrúnu Eldjárn ) Það gleður þennan áfergjulesara ljóðskáldsins Þórarins Eldjárns alltaf þegar það rennur upp fyrir honum að hann er þrátt fyrir allt ekki þrjú skáld heldur eitt . Það verður ákaflega skýrt þegar hann lætur sér ekki nægja að senda frá sér eina bók , heldur sýnir á sér tvær hliðar í einu . Sem reynist svo ein . Auglýsing Ó - og líttbundnu ljóðin , háttbundnu kvæðin og barnavísurnar eru þegar að er gáð sama marki brenndar . Hvert er þá það mark ? Hvað skal segja ? Nákvæmni . Hófstilltur húmor . En kannski fyrst og síðast viðhorf hins leitandi og fróða sælkera til tungumálsins . Skoðun á möguleikum einstakra orða . Oft leit að földum möguleikum eða notkunarkostum . Þórarinn er skáld orðnautnarinnar . Hann fer oft þá leið að taka hversdagslegt fyrirbæri - ýmist i raunheimum eða málheimum . Tuggur og klisjur - og skoða þær með tækjum ljóðskáldsins . Sýður þær niður – kveður þær niður . Og mikið er gaman þegar frumleg hugsun og snjöll mynd rúmast í fullkominni ferskeytlu . Þannig lagað gerir enginn betur en Þórarinn : Bruna hratt með barðahví bílar svartan dregil . Kókett Esjan kíkir í Kollafjarðarspegil Rjúpan fer í fötin senn , fína hvíta dressið . Bráðum koma byssumenn , byrjar jólastressið . Nýju bækurnar tvær eru ortar á þessum heimavelli skáldsins . Fuglaþrugl og naflakrafl , að minnnsta kosti sú sjöunda í röð hinna vinsælu barnaljóðabóka Þórarins og Sigrúnar systur hans . Kannski er einhver þreyta farin að segja til sín í þessum yrkingum , allavega þykir mér hún ekki rísa í sömu hæðir og það besta sem áður hefur birst . Of mörg ljóðin einkennilega endaslepp , t.d. ljóðið um sjóræningjann sem á tvennt af öllu sem til stéttarinnar heyrir ( páfagaukum . krókum og staurfótum ) en ekkert skip . Af hverju ekki ? Önnur eru snjöll á þennan sér-þórarinska hátt ( þó mögulega gangi brösuglega að útskýra snilldina fyrir markhópnum ) . Hér er afi að kenna börnunum að stauta með gamla laginu : Hann er bráðum búið spil en býsna seigur enn : Með banprjónsaðferð býr hann til bókstafstrúarmenn . Tautar og raular - fullorðinsbókin - skiptist síðan í fjóra hluta : Einn lítt - eða óbundinn , annan með vísum í mis-stífu sambandi við hefðina , prósaljóð og þýðingar . Allt er þar gott , sumt ágætt og einstaka leiftur af snilld . Prósaljóðin vekja hjá þessum lesanda ljúf hugrenningatengsl við sundurgerðarsmásagnasafnið Margsaga . Aðeins þýðingarhlutinn gefur tilfinningu fyrir því að verið sé að tína samaan og sópa upp . Aðallega vegna söngtexta sem þar eru og njóta sín ekkert endilega mjög vel í lestri , hvorki Þökk sé þessu lífi né hin undurfagra Haustvísa Tove Jansson . Á hinn bóginn er ekki hægt annað en að kíma og kætast yfir sokkaljóði Garrison Keillor : Rannsóknir staðfesta sjálfsleit hvers sokks , að sæki þeir flestir í einveru loks . Í sumum er beiskja eftir samband við fót , sumir í klaustri þrá meinanna bót . Í sumum er ólgandi athafnaþrá en öðrum þeim finnst bara traðkað sér á . ... Í frumortu hlutunum eru yrkisefnin af ýmsu tagi . Smá heimsósómi , örlítil mæða og slatti af sjálfsháði . Allt matreitt að hætti hússins . Eins og við fastagestirnir viljum hafa það . Hvað sem tautar og raular . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .